Bacher vra dat Markram die leisels oorneemAiden Markram. Foto: Facebook. Die stemme wat vra vir ’n deeglike herrangskikking van Krieket Suid-Afrika bou nou tot ’n crescendo op. Die voormalige Protea-toetskaptein en administrateur, dr. Ali Bacher, het gevra dat Faf du Plessis met die 25-jarige Aiden Markram vervang word. Du Plessis was aan stuur van Protea-sake toe hulle hul eerste tuistoets-reeksnederlaag teen Sri Lanka gely het, die rampspoedige Wêreldbeker-kriekettoernooi én die onlangse fiasko in Indië. Bacher – wat Suid-Afrika aangevoer het toe hulle in 1970 vir Australië met 4-0 afgeransel het – voel dat Markram die kapteinleisels by die beleërde Du Plessis moet oorneem. “Ek is Faf se grootste ondersteuner en bewonderaar, maar die tyd is ryp vir Aiden om oor te neem,” het Bacher aan die Saturday Star gesê. Suid-Afrika se Faf du Plessis. (Foto: Krieket SA via ANA) Hy het voortgegaan en ’n voorbeeld uit Australië gebruik om sy stelling te staaf. “Australië het pas die Wêreldbeker in 1999 gewen en die keurders het vir Ricky Ponting in Steve Waugh se plek as kaptein gekies. Die verandering het dadelik gewerk. Ek wil nou nie minagtend van Faf praat nie, maar dit is nodig dat die span aanbeweeg.” Markram is vir ses weke buite aksie nadat hy sy gewrig in Indië beseer het toe hy ’n harde voorwerp geslaan het. Hy is kort vantevore vir sy tweede agtereenvolgende toetsnulletjie uitgehaal. “Aiden is ’n natuurlike leier en hoewel hy ’n baie moeilike tyd in Indië gehad het, tel ouderdom in sy guns. Gee vir hom ’n paar jaar om te wys van watter stoffasie hy gemaak is.” Intussen het die voormalige Engelse kaptein, Michael Vaughan, op Twitter gesê dat Krieket Suid-Afrika oudspelers soos Mark Boucher, Graeme Smith en Jacques Kallis moet inspan. “Wêreldkrieket het ’n sterk Suid-Afrikaanse toetsspan nodig. Dit is tyd dat Mark Boucher die leisels (as afrigter) oorneem,” het hy getwiet. Vroeër het die oud-Proteakolwer, Jacques Rudolph, gesê die administrateurs moet ook pa staan vir die nasionale span se treurmares. “’n Vis verrot van die kop af ondertoe,” het hy op sosiale media geskryf.